**Projektna nastava s temom *Dan Osnovne škole don Lovre Katića***

Upoznala sam učenike s likom i djelom don Lovre Katića te im predstavila zbornik don Lovrinih radova *Preliveno zvono*. Zbornik nam je jako važan jer ga je uredila umirovljena knjižničarka naše škole Ina Vuković, a nakladnik je bila naša škola. Time je budućim generacijama naših učenika omogućeno upoznavanje s don Lovrinim književnim opusom.

Pročitali smo crticu Dioklecijan u Solinu.

Priča je to koja govori o *malomišćanskom* mentalitetu starih Solinjana koji se okupljaju oko crkve nakon zvonjave koja označava neki neočekivani događaj. Kreću nagađanja o razlogu zvonjave. Neki misle da je netko počinio strašan zločin, netko da su se pojavile vile i vukodlaci…a vrhunac predstavlja izjava da je u Solinu viđen car Dioklecijan (neki su s njim razgovarali, nekima je dao savjet gdje posaditi kupus, neki su s njim i kavu popili, a neki su čak vidjeli dvojicu). Na kraju se zagonetka raspliće kad zvonar Bibero obznani da je umro car Franjo Josip, a žandar potjera narod u kuće.

Slijedila je analiza crtice pri kojoj su učenici trebali uočiti u kojem kontekstu don Lovre govori o Dioklecijanu (kao nositelju radnje ili osobi o kojoj se govori u priči).

Zatim su iz teksta trebali izdvojiti obilježja vremena o kojem se u crtici govori (zvonar, mljekarice, žandar…).

Slijedila je leksička analiza crtice. Učenici su trebali izdvojiti nepoznate riječi te istražiti njihovo značenje.

ambulatorij - ambulanta

campanil - zvonik

Grudine – dio Solina

Blato – dio Solina

čikara - šalica

šjora - gospođa

motonobil - motocikl

pratoplan - zrakoplov

pujsbal - nogomet

nerožna - nervozna

naćve – drveno korito

stopanjice – pješke

Zaključili smo kako se don Lovre na duhovit način narugao ljudskim manama (ogovaranje, preuveličavanje, izmišljanje).